《和许守喜雪》
宋代·吴芾

一夜飘琼屑，雕镌竟孰施。
主张归白帝，勾引自云师。
飞洒斜穿牖，连翻乱入池。
漫空疑柳絮，着树混梅枝。
月射光偏莹，风回势转危。
联华怜鹤发，耐冷羡冰肌。
万壑填将合，千林压欲垂。
拂檐轻似粉，绕砌白于脂。
公已齐高洁，吾方守钝迟。
共欣占嗣岁，仍喜没多歧。
政已腾民颂，忠宜结主知。
会看颁紫诏，早晚下丹墀。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。